SMERNICA RADY 2007/75/ES
z 20. decembra 2007,
ktorou sa mení a dopĺňa smernica 2006/112/ES, pokiaľ ide o určité dočasné opatrenia týkajúce sa sadzieb dane z pridanej hodnoty
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 93,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskeho hospodárskeho a sociálneho výboru,
keďže:
(1)
V smernici Rady 2006/112/ES z 28. novembra 2006 o spoločnom systéme dane z pridanej hodnoty (2) sú ustanovené určité výnimky, ktoré sa týkajú sadzieb DPH. Uplatňovanie niektorých z týchto výnimiek sa skončí v pevne stanovený dátum, zatiaľ čo uplatňovanie iných bude trvať až do zavedenia konečnej úpravy.
(2)
Uplatňovanie výnimiek týkajúcich sa sadzieb DPH, ktoré sa ustanovujú v smernici 2006/112/ES v súlade s Aktom o pristúpení z roku 2003 a ktoré umožňujú plynulú adaptáciu ekonomík niektorých nových členských štátov na vnútorný trh, má pevne stanovený dátum a čoskoro sa skončí.
(3)
Viaceré tieto nové členské štáty vyjadrili želanie uplatňovať výnimky, z ktorých majú úžitok, v ďalšom období.
(4)
Vzhľadom na prebiehajúcu diskusiu o používaní znížených sadzieb a na legislatívny návrh, ktorý má predložiť Komisia, je vhodné predĺžiť uplatňovanie určitých výnimiek do konca roka 2010, ktorý je rokom, do ktorého sa predĺžilo vykonávanie experimentu s uplatňovaním zníženej sadzby na služby s vysokým podielom práce.
(5)
Smernica 2006/112/ES by sa preto mala zodpovedajúcim spôsobom zmeniť a doplniť,
PRIJALA TÚTO SMERNICU:
Článok 1
S účinnosťou od 1. januára 2008 sa smernica 2006/112/ES mení a dopĺňa takto:
1.
článok 123 sa nahrádza takto:
„Článok 123
Česká republika môže do 31. decembra 2010 naďalej uplatňovať zníženú sadzbu vo výške najmenej 5 % na dodanie stavebných prác na bytovú výstavbu, ktoré sa neposkytujú v rámci sociálnej politiky, s výnimkou stavebných materiálov.“;
2.
článok 124 sa vypúšťa;
3.
v článku 125 ods. 1 a 2 sa dátum „do 31. decembra 2007“ nahrádza dátumom „do 31. decembra 2010“;
4.
článok 126 sa vypúšťa;
5.
v článku 127 sa dátum „1. januára 2010“ nahrádza dátumom „31. decembra 2010“;
6.
článok 128 sa nahrádza takto:
„Článok 128
1. Poľsko môže naďalej poskytovať oslobodenie od dane s možnosťou odpočítania DPH zaplatenej na predchádzajúcom stupni na dodania niektorých kníh a odborných periodík do 31. decembra 2010.
2. Poľsko môže naďalej uplatňovať zníženú sadzbu vo výške najmenej 7 % na poskytovanie reštauračných služieb do 31. decembra 2010 alebo do zavedenia konečnej úpravy uvedenej v článku 402, pričom sa uplatní skorší dátum.
3. Poľsko môže do 31. decembra 2010 naďalej uplatňovať zníženú sadzbu vo výške najmenej 3 % na dodanie potravín uvedených v bode 1 prílohy III.
4. Poľsko môže do 31. decembra 2010 naďalej uplatňovať zníženú sadzbu vo výške najmenej 7 % na poskytovanie služieb na výstavbu, rekonštrukciu a úpravu obytných priestorov, ktoré sa neposkytujú ako súčasť sociálnej politiky, okrem stavebných materiálov, a na dodania obytných budov alebo častí obytných budov pred prvým obývaním uvedených v článku 12 ods. 1 písm. a).“;
7.
v článku 129 ods. 1 a 2 sa dátum „do 31. decembra 2007“ nahrádza dátumom „do 31. decembra 2010“;
8.
článok 130 sa vypúšťa.
Článok 2
Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dňom jej uverejnenia v Úradnom vestníku Európskej únie.
Článok 4
Táto smernica je určená členským štátom.
V Bruseli 20. decembra 2007